কাজী আলম
অর্থ ফেরত দেবে গুগল
অনলাইনে গুগলের মোবাইল অ্যাপস বিক্রির দোকান প্লে স্টোর থেকে ভুলে কেনা অ্যাপ্লিকেশনের (অ্যাপ) অর্থ ফেরত দেওয়া হবে। সম্প্রতি বিশ্বখ্যাত সার্চ ইঞ্জিন গুগল কর্তৃপক্ষ এ বিষয়ে বিস্তারিত জানিয়েছে। প্রতিটি অ্যাপের সঙ্গে থাকা ‘ইন-অ্যাপ-পারচেজ’ নামের বোতাম ব্যবহার করে বাচ্চাদের মাধ্যমে কেনা অ্যাপের সর্বমোট এক কোটি ৯০ লাখ ডলার ফেরত দেওয়া হবে নির্দিষ্ট ব্যবহারকারীদের। মূলত অভিভাবকদের অজান্তে বাচ্চারা বিভিন্ন সময় মোবাইল থেকে অ্যাপ স্টোরে গিয়ে অ্যাপ কিনে ফেলে। এর ফলে অনেক অভিভাবকের বিপুল পরিমাণ অর্থ খরচ হয়। এ নিয়ে অভিযোগের ভিত্তিতে যুক্তরাষ্ট্রের ফেডারেল ট্রেড কমিশনের (এফটিসি) সঙ্গে সমঝোতা হয় গুগলের। আর এর অংশ হিসেবেই ব্যবহারকারীদের অর্থ ফেরত দেওয়ার ঘোষণা দিয়েছে প্রতিষ্ঠানটি।এ বিষয়ে এফটিসি সভাপতি এডিথ রামিরেজ জানান, বিশ্বের বিভিন্ন দেশের মতোই যুক্তরাষ্ট্রেও স্মার্টফোন, ট্যাবলেটসহ অত্যাধুনিক সব প্রযুক্তিবিষয়ক যন্ত্রাংশ ব্যবহারকারী পরিবারের সংখ্যা বাড়ছে। এসব যন্ত্র শুধু বিক্রয়ই নয়, পাশাপাশি গ্রাহকদের সর্বোচ্চ সেবা নিশ্চিত করার দায়িত্বও প্রতিষ্ঠানগুলোর। আমরা সে বিষয়টিও প্রতিষ্ঠানগুলোর কাছে তুলে ধরেছি।গ্রাহকদের কথা চিন্তা করেই ‘ইন-অ্যাপ-পারচেজ’-এর ক্ষেত্রে বিল দেওয়ার পদ্ধতিতেও পরিবর্তন আনা হবে বলে জানিয়েছে গুগল। এতে করে ব্যবহারকারীর ক্রেডিট কার্ড ব্যবহার করে অ্যাপ কেনার বিষয়ে স্পষ্ট ও তথ্যবহুল অনুমতি নিশ্চিত করলেই কেবল অ্যাপ কেনা যাবে। এর আগে জানুয়ারি মাসে নিজেদের ইন-অ্যাপ-পারচেজ প্রক্রিয়াটিতে পরিবর্তন করে বিশ্বখ্যাত প্রযুক্তি প্রতিষ্ঠান অ্যাপল। অ্যাপলও ভুলে কেনা অ্যাপ ব্যবহারকারীদের ফেরত দিয়েছে তিন কোটি ২৫ লাখ ডলার।—ম্যাশএবল অবলম্বনে কাজী আলম